**Beszámoló**

**2010. október 19. – 2010. november 27.**

A legutóbbi Küldöttgyűlés óta részt vettem a 2010. november 9-én tartandó **Kollégiumi Vezetői Értekezleten** az Ajtósi Dürer sori Kollégiumban. Három pontról volt szó az ülésen: 1) kedvezményes kollégiumi díj tárgyalása, 2) fegyelmi bizottság tagjainak megválasztása, 3) egyebek.

Az ELTE Kollégiumi Vezetői Értekezlet az 1)-es pontban, a kedvezményes kollégiumi díj igénylésének módját az alábbiakban szabályozta:

* kollégiumi díjkedvezményt az a hallgató igényelhet:

a) aki tartós nevelésbe vett

b) aki árva

c) aki családfenntartó

d) akinek gyámsága nagykorúsága miatt szűnt meg

* a hivatalos beköltözéstől számított 15 napon belül be kell nyújtani az igényét
* mindenkit egyénileg fognak elbírálni
* a kedvezményt egy tanévre lehet kérni
* év közben csak akkor van lehetőség benyújtani a kérelmet, ha akkor állt be változás a szociális helyzetben (a négy kategóriában)
* a kedvezmény a kollégiumi díj felét jelenti, vagy esetleges teljes eltörlését.

A mentességről a Kollégiumi Vezetői Értekezlet dönt. Az elbírálás eredményéről a Kollégiumi Főigazgató értesíti a hallgatót és az adott tagkollégium gazdasági irodáját.

A 2)-es pontban megbeszéltük azt, hogy a fegyelmi bizottságnak tagjai lesznek a kollégiumi igazgatók, tisztségénél fogva a KolHÖK elnök, valamint a Diákbizottság elnökeit szerettük volna kérni. Ez esetben még nem született döntés, erről majd a Szenátus fog dönteni.

Az egyebekben szó volt arról, hogy milyen fejlemények vannak az A-épület felújításával kapcsolatban. Az terepátadás már megtörtént, a munkálatok is már elkezdődtek. Minden csütörtökön kooperációs értekezletet fognak tartani, ahol megbeszélik a vezetők a főigazgatóval, igazgatóval, hogy eddig hogy haladtak, és a következőkben miket fogna csinálni. Ha bármilyen olyan jellegű dolog merülne fel, ami a hallgatókat nagy mértékben érintene, akkor a főigazgató úr ülést fog összehívni, ahol velünk is meg tudja ezeket vitatni közösen. Az átadás 2011. augusztus 31-ére van kiírva, ami persze elhúzódhat. Tervbe van véve, hogy az A-épület befejezése után a B, C, D épülete is fel lesz újítva. Ennek a kiírása még ebben az évben megtörténik, így a szerződést már tavasszal-nyáron alá lehet majd írni. A tervek szerint 2012 nyarára lenne teljesen felújítva a KCSSK.

Azon a hétvégén, november 12-13. volt a **HÖOK vezetőképző**, amire a tanulmányaim miatt csak péntek estére érkeztem le, így az aznapi előadásokról lemaradtam.

Szombaton a Kollégiumok szerepe a felsőoktatásban című szekcióban vettem részt, ahol szó volt a kollégiumokról, szakkollégiumokról és a közéletről. A kurzus apropóján egy igen összetett kérdőív lett kiküldve az intézmények HÖK (KolHÖK) elnökeinek. Az előadás elején Domján Zsolt (HÖOK elnökségi tag – 2011-12) beszélt a kérdőívek kiértékeléséről, ahol diagrammok, ábrák szemléltették a statisztikai adatokat. Ez a kis előadás nagyjából fél óra volt, majd utána 4 szekcióra oszlott a társaság: civil szervezetek; kollégiumi akreditáció; szakkollégiumok; közélet. Igyekeztünk ELTE-sek arányosan részt venni a különböző csoportokban. Pauer Eszterrel együtt én a közéleti szekcióba mentem, ahol még szintén két részre bomlottunk.

Itt ebédig megvitattuk, hogy miért jó, ha valaki öntevékeny körben részt vesz, öntevékeny munkát végez, valamint hogy hogyan lehetne ezt jutalmazni. Ebben a témában érintettük mind a kollégiumok, mind az egyetemi HÖK-ök szerepét. A csoportban négy egyetem képviseltette magát: BME, Pannon -, Kaposvári -, ELTE. Arra jutottunk a többiekkel, hogy ha jutalmazni szeretnénk ezt a fajta tevékenységet, akkor szöveges értékelés formában kellene, osztályzatban ezt nem lehetne mérni. Abban is egyetértettünk, hogy az ilyen fajta dolgok pluszt adnak az embernek, amit különféle cégeknél, munkahelyen hasznosítani tudnak.

Ebéd után a mi csoportunk másik felével megbeszéltük, hogy ők mire jutottak, majd ezeket összegeztük. Miután mind a 4 szekció átbeszélte a saját témáját, akkor ismét összegyűltünk az előadóban, és minden csoportból valaki kiállt a társaság elé, és ismertette a koncepciójukat.

Aznap még volt egy előadás, Tájékoztatás a HÖOK készülő sport koncepciójáról (Maszlavér Gábor HÖOK Alelnök), amit meghallgattunk. Ez után következett a rendezvény zárása, majd vacsora és az esti vetélkedő. Másnap reggel pedig elhagytuk a szállást.

Mindenféleképp hasznosnak tartom, hogy részt vehettem ezen a vezetőképzőn, hiszen beleláttam abba, hogy más egyetemeken hogyan működik a kollégiumi rendszer, miben más a miénknél. A csoportmunka alkalmával is találkoztam egy-egy szituációban olyan érvekkel, ellenérvekkel, ami nagyobb rálátást engedett abban, hogy az egyes egyetemeknél mi az elsődleges, mit tartanak fontosabbnak. Valamint jó volt látni azt is, hogy voltak olyan dolgok, amiben mindannyian egyetértettünk.

Múlt hétvégén, november 19-21. volt a **KolHÖK Vezetőképző**. Pénteken érkeztem meg, a tanulmányaim miatt egy kicsit késve, de a sport szekcióra (amire jelentkeztem) oda értem kezdésre. Az ülésen a KUK, NFK, DUK, Griff és a KCSSK képviseltette magát. Átbeszéltük, hogy az egyes kollégiumokban milyen sportolási lehetőségek vannak, mik azok a sportprogramok, amiken a hallgatók részt tudnak venni. Beszéltünk arról is, hogy egy sportpályázat hogyan néz ki, hogyan kell leadni, milyen pályázatok léteznek, valamint beszéltünk arról is, hogy milyen egyesületek vannak itt az ELTE-n belül. Hamarabb befejeztük a szekciót, ezért az idő hátralevő részében a rendezvényszervező szekcióhoz csatlakoztunk.

Szombaton a plenáris ülésen Seifert Tibor főigazgató úr beszélt a felsőoktatási törvényről, hogy ez milyen mértékben érintheti a kollégiumokat és a KolHÖK-öt. Ez után a szolgáltatásszervező Kft.-ről beszélt Iszály Balázs, és az ELTE Plusz-ról Ónodi Ferenc, majd a szekciómunkák kiértékelése történt meg. Ebéd után pedig volt a tréning, ahol egy DB-t kellett alakítanunk, és egy rendezvényt megszerveznünk 9-10 fős csoportokban. Aznap este hazamentem, az esti mulattságra tanulmányaim miatt nem tudtam maradni.

A hallgatók e-mailjeire válaszoltam, fogadóórámat megtartottam, az MA/MSc pályázatok bírálásában segítettem, valamint a KÖB üléseken is részt vettem.

Köszönöm, hogy elolvastad a beszámolómat!

Üdvözlettel,

Fórizs Dorottya

ELTE TTK HÖK

Kollégiumi biztos